Motorvejen går fra E45's frakørsel 46 (Aarhus N) i sydøstlig retning langs Søftenvej til Skejby, hvor den krydser Randersvej, og herfra i nordøstlig retning til Skødstrup og Grenåvej. Linjeføringen går syd om både Lisbjerg, Lystrup og Hjortshøj. Motorvejen udgør en del af primærrute 15 (Ringkøbing-Grenaa) og fungerer som en ringvej nord for Aarhus.  Udvidelse Der har længe været et ønske fra kommunerne og erhvervslivet på og nær Djursland om at få forlænget motorvejen, i først omgang til Aarhus Lufthavn lige umiddelbart vest for Tirstrup, men på sigt som motortrafikvej helt til Grenå. Rute 15 er i dag plaget af en del fremkommelighedsproblemer, da den kører igennem både Tirstrup og Trustrup, har dårlige oversigtsforhold på store dele af strækningen, og den tunge trafik til og fra Grenaa havn er vokset betydeligt. Der er dog ingen planer fremme endnu om en sådan udbygning.